Edi Iordănescu, dat de gol! Atacantul convocat pentru amicalele cu Irlanda de Nord și Columbia
România va disputa două partide amicale, cu Irlanda de Nord (22 martie) și Columbia (26 martie).
Edi Iordănescu întârzie să anunțe lotul final convocat pentru această acțiune, însă unele cluburi i-au luat fața selecționerului și au dezvăluit înaintea FRF jucătorii chemați pentru amicalele din martie.
Bari anunță convocarea lui George Pușcaș pentru amicalele României cu Irlanda de Nord și Columbia
După Alaves, care a anunțat că Ianis Hagi a fost convocat, și Bari a făcut același anunț în cazul lui George Pușcaș. Clubul italian a transmis că atacantul face parte din lotul final al lui Edi Iordănescu pentru aceste două jocuri.
George Pușcaș (39 de meciuri, 11 goluri la echipa națională) este unul dintre atacanții care au evoluat constant sub comanda lui Edi Iordănesuc. Fotbalistul împrumutat de Genoa la Bari a marcat un gol în victoria cu Israel (2-1), din noiembrie, în urma căreia tricolorii s-au calificat matematic la EURO 2024.
Cu minute foarte puține în prima jumătate a sezonului la Genoa, Pușcaș a fost împrumutat în ianuarie la Bari. În Serie B, atacantul a strâns până acum 9 meciuri (6 ca titular) și a înscris două goluri, inclusiv unul în ultima etapă contra celor de la Venezia (1-3).
George Pușcaș este unul dintre cei patru atacanți din străinătate anunțați pe lista preliminară pentru amicalele cu Irlanda de Nord și Columbia alături de Antonio Sefer, Denis Drăguș și Denis Alibec. Rămâne de văzut dacă și ceilalți trei își vor păstra lotul final sau dacă selecționerul va apela și la variante din campionatul intern.
Urmăriți SPORT.RO și pe Google News